LV Eiropas Savienības Oficiālais Vēstnesis C 308/44

Paziņojums par antidempinga pasākumiem, kurus piemēro Ķīnas Tautas Republikas izcelsmes gludināmo dēļu importam, un par antidempinga izmeklēšanas daļēju atjaunošanu attiecībā uz gludināmajiem dēļiem, kuru izcelsme, cita starpā, ir Ķīnas Tautas Republikā

2009/C 308/12

Ar 2009. gada 1. oktobra spriedumu lietā C-141/08 P Eiropas Kopienu Tiesa (“EKT”) atcēla Eiropas Kopienu Pirmās instances tiesas (PIT) 2008. gada 29. janvāra spriedumu lietā T -206/07 Foshan Shunde Yongjian Housewares & Hardware pret Padomi. Tā atcēla Padomes 2007. gada 23. aprīļa Regulu (EK) Nr. 452/2007 par galīgā antidempinga maksājuma uzlikšanu Ķīnas Tautas Republikas un Ukrainas izcelsmes gludināmo dēļu importam un tam noteiktā pagaidu maksājuma galīgo iekasēšanu (1) (“galīgā antidempinga maksājuma regula” vai “apstrīdētā regula”) tiktāl, ciktāl ar to tiek noteikts antidempinga maksājums par Foshan Shunde Yongjian Housewares & Hardware Co. Ltd (“Foshan” vai “attiecīgais uzņēmums”) ražoto gludināmo dēļu importu Eiropas Kopienā.

Tādējādi atbilstīgi 2009. gada 1. oktobra spriedumam par Foshan Shunde Yongjian Housewares & Hardware Co. Ltd ražoto gludināmo dēļu importu vairs nepiemēro antidempinga maksājumu, kas uzlikts ar Regulu (EK) Nr. 452/2007.

1. Informācija muitas dienestiem

Tādēļ jāatmaksā vai jāatlaiž galīgā antidempinga maksājumi, kas saskaņā ar Regulu (EK) Nr. 452/2007 veikti par tādu Ķīnas Tautas Republikas izcelsmes gludināmo dēļu importu Eiropas Savienībā, kurus patlaban klasificē ar KN kodu ex 3924 90 90, ex 4421 90 98, ex 7323 93 90, ex 7323 99 91, ex 7323 99 99, ex 8516 79 70 un ex 8516 90 00 (TARIC kods 3924909010, 4421909810, 7323939010, 7323999110, 7323999910, 8516797010 un 8516900051) un kurus ražojis iepriekšminētais uzņēmums (TARIC papildkods A785), un pagaidu maksājumi, kas galīgi iekasēti saskaņā ar Regulas (EK) Nr. 452/2007 2. pantu. Pieprasījumu veikt atmaksu vai atbrīvot no maksājuma iesniedz valsts muitas dienestiem saskaņā ar tiesību aktiem, ko piemēro muitas jomā.

Turklāt atbilstīgi 2009. gada 1. oktobra spriedumam par Foshan Shunde Yongjian Housewares & Hardware Co. Ltd ražoto gludināmo dēļu importu vairs nepiemēro antidempinga maksājumu, kas uzlikts ar Regulu (EK) Nr. 452/2007.

2. Antidempinga izmeklēšanas daļēja atjaunošana

EKT ar 2009. gada 1. oktobra spriedumu atcēla PIT 2008. gada 29. janvāra spriedumu lietā T-206/07 ciktāl, ciktāl PIT ir nolēmusi, ka pārkāpjot 20. panta 5. punktu Padomes 1995. gada 22. decembra Regulā (EK) Nr. 384/96 par aizsardzību pret importu par dempinga cenām no valstīm, kas nav Eiropas Kopienas dalībvalstis (2) (“pamatregula”), nav aizskartas Foshan tiesības uz aizstāvību.

Tiesas atzīst (3), ka gadījumos, kad procedūru veido vairāki administratīvi posmi, viena šāda posma atcelšana nenozīmē visas procedūras atcelšanu. Antidempinga procedūra ir piemērs šādai procedūrai ar daudziem posmiem. Tādējādi atsevišķu galīgā antidempinga regulas daļu atcelšana nenozīmē visas procedūras atcelšanu pirms attiecīgās regulas pieņemšanas. No otras puses, saskaņā ar 266. punktu Līgumā par Eiropas Savienības darbību Eiropas Savienības iestāžu pienākums ir pildīt Tiesas 2009. gada 1. oktobra spriedumu. Tāpēc Eiropas Savienības iestādes, pildot spriedumu, var labot tās apstrīdētās regulas daļas, kuru dēļ regulu anulēja, atstājot negrozītas neapstrīdētās daļas, uz kurām spriedums neattiecas (4). Jānorāda, ka visi pārējie apstrīdētajā regulā ietvertie secinājumi, kurus noteiktajā termiņā neapstrīdēja un kurus tādējādi tiesas neizskatīja, un kuri neietekmēja Apstrīdētās regulas atcelšanu, paliek spēkā.

Komisija tādējādi ir nolēmusi atjaunot antidempinga izmeklēšanu, kas saskaņā ar pamatregulu sākta attiecībā uz gludināmo dēļu importu, kuru izcelsme, cita starpā, ir Ķīnas Tautas Republikā. Izmeklēšanas atjaunošana attiecas tikai uz iepriekšminētā sprieduma īstenošanu tiktāl, ciktāl skarts uzņēmums Foshan Shunde Yongjian Housewares and Hardware Co. Ltd.

3. Procedūra

Komisija, apspriedusies ar padomdevēju komiteju un konstatējusi, ka daļēja antidempinga izmeklēšanas atsākšana ir pamatota, publicējot paziņojumu Eiropas Savienības Oficiālajā Vēstnesī (5), ar šo sāk daļēju antidempinga izmeklēšanu attiecībā uz gludināmo dēļu importu, kuru izcelsme, cita starpā, ir Ķīnas Tautas Republikā, kas sākta atbilstīgi pamatregulas 5. pantam.

Izmeklēšanas atjaunošana attiecas tikai uz iepriekšminētā sprieduma izpildi tiktāl, ciktāl skarts Foshan Shunde Yongjian Housewares and Hardware Co. Ltd.

Ar šo visas ieinteresētās personas ir aicinātas paziņot savu viedokli un iesniegt informāciju un apstiprinošus pierādījumus. Šī informācija un apstiprinošie pierādījumi Komisijai jāsaņem šā paziņojuma 4. punkta a) apakšpunktā noteiktajā termiņā.

Turklāt Komisija var uzklausīt ieinteresētās personas, ja tās to pieprasa, norādot konkrētus iemeslus, kādēļ tās būtu jāuzklausa. Šis pieprasījums jāiesniedz šā paziņojuma 4. punkta b) apakšpunktā noteiktajā termiņā.

4. Termiņi

a) Personām, lai tās varētu pieteikties un iesniegt attiecīgo informāciju

Lai izmeklēšanā ņemtu vērā sniegto informāciju, 20 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav noteikts citādi, visām ieinteresētajām personām jāpiesakās, sazinoties ar Komisiju, jāpaziņo savs viedoklis un jāiesniedz attiecīgā informācija. Jāpievērš uzmanība tam, ka tiesības izmantot lielāko daļu pamatregulā noteikto procesuālo tiesību ir atkarīgas no tā, vai persona ir pieteikusies iepriekšminētajā termiņā.

b) Uzklausīšana

Turklāt visas ieinteresētās personas šajā pašā 20 dienu termiņā var pieprasīt, lai Komisija tās uzklausītu.

5. Rakstiski iesniegtā informācija un sarakste

Visi ieinteresēto personu iesniegumi un pieprasījumi jāiesniedz rakstiski (nevis elektroniskā veidā, ja vien nav noteikts citādi), un tajos jānorāda ieinteresētās personas nosaukums/vārds, uzvārds, adrese, e-pasta adrese, tālruņa un faksa numurs. Visiem rakstiski iesniegtajiem dokumentiem, arī šajā paziņojumā prasītajai informācijai, atbildēm uz anketas jautājumiem un sarakstei, ko ieinteresētās personas veic konfidenciāli, jābūt ar norādi “Limited” (6), un saskaņā ar pamatregulas 19. panta 2. punktu šiem dokumentiem jāpievieno nekonfidenciāla versija ar norādi “For inspection by interested parties”.

Komisijas adrese sarakstei:

European Commission Directorate-General for Trade Directorate H Office: N-105 04/92 1049 Bruxelles/Brussel BELGIQUE/BELGIË Fakss +32 22956505

6. Nesadarbošanās

Ja ieinteresētās personas atsakās nodrošināt pieeju nepieciešamajai informācijai vai nesniedz to noteiktajā termiņā, vai arī būtiski traucē izmeklēšanu, pozitīvus vai negatīvus konstatējumus saskaņā ar pamatregulas 18. pantu var gūt, pamatojoties uz pieejamajiem faktiem.

Ja tiek konstatēts, ka ieinteresētā persona ir sniegusi nepareizu vai maldinošu informāciju, šo informāciju neņem vērā un saskaņā ar pamatregulas 18. pantu izmanto pieejamos faktus. Ja kāda ieinteresētā persona nesadarbojas vai sadarbojas tikai daļēji un tādēļ tiek izmantoti pieejamie fakti, rezultāts attiecībā uz minēto personu var būt nelabvēlīgāks nekā tad, ja tā būtu sadarbojusies.

7. Personas datu apstrāde

Jānorāda, ka šajā izmeklēšanā iegūtos personas datus apstrādās saskaņā ar Eiropas Parlamenta un Padomes 2000. gada 18. decembra Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (7).

8. Uzklausīšanas amatpersona

Jānorāda, ka gadījumā, ja ieinteresētās personas uzskata, ka tām radušās grūtības īstenot savas tiesības uz aizstāvību, tās var pieprasīt Tirdzniecības ģenerāldirektorāta uzklausīšanas amatpersonas iejaukšanos. Šī amatpersona darbojas kā vidutājs starp ieinteresētajām personām un Komisijas dienestiem, vajadzības gadījumā piedāvājot mediāciju procedūras jautājumos, kas skar šo personu interešu aizstāvību šajā procedūrā, īpaši jautājumos par piekļuvi lietai, konfidencialitāti, termiņu pagarināšanu un viedokļu rakstisku un/vai mutisku iesniegšanu. Papildu informācija un kontaktinformācija atrodama uzklausīšanas amatpersonas tīmekļa lapās Tirdzniecības ģenerāldirektorāta tīmekļa vietnē (http://ec.europa.eu/trade).

(1) OV L 109, 26.4.2007., 12. lpp.

(2) OV L 56, 6.3.1996., 1. lpp.

(3) Lieta T-2/95 Industrie des poudres sphériques (IPS) pret Padomi (1998), ECR II-3939.

(4) Lieta C-458/98 P Industrie des poudres sphériques (IPS) pret Padomi (2000), ECR I-08147.

(5) OV C 29, 4.2.2006., 2. lpp.

(6) Tas nozīmē, ka dokuments paredzēts tikai iekšējai lietošanai. Tas ir aizsargāts saskaņā ar 4. pantu Eiropas Parlamenta un Padomes Regulā (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.). Tas ir konfidenciāls dokuments saskaņā ar pamatregulas 19. pantu un 6. pantu PTO Nolīgumā par VVTT 1994 VI panta īstenošanu (Antidempinga nolīgums).

(7) OV L 8, 12.1.2001., 1. lpp.